Πλαίσιο Αναφοράς για τις Βιώσιμες Πόλεις 

Ένα εργαλείο ολοκληρωμένης προσέγγισης 

Δοκιμαστικό στάδιο
Πρόσκληση εκδήλωσης ενδιαφέροντος 

Το Πλαίσιο Αναφοράς για τις Βιώσιμες Πόλεις (ΠΑΒΠ) είναι ένα δικτυακό εργαλείο που δημιουργήθηκε από μία ευρωπαϊκή ομάδα εργασίας υψηλού επιπέδου, η οποία αποτελείται από εκπροσώπους πόλεων, δικτύων φορέων τοπικής αυτοδιοίκησης, Κρατών Μελών, και της Ευρωπαϊκής Επιτροπής, με σκοπό να βοηθήσει μεγάλες και μικρές πόλεις να σχεδιάζουν, να παρακολουθούν και να αξιολογούν στρατηγικές και  έργα βιώσιμης αστικής ανάπτυξης. 

Η πρώτη έκδοση του ΠΑΒΠ (έκδοση 0), εγκρίθηκε από τους Υπουργούς που είναι αρμόδιοι για την Αστική Ανάπτυξη στο Τολέδο, στις 22 Ιουνίου 2010, στην άτυπη Υπουργική Συνάντηση που πραγματοποιήθηκε στο πλαίσιο της Ισπανικής Προεδρίας. Δεδομένου ότι το κείμενο του Πλαισίου Αναφοράς πρόκειται να οριστικοποιηθεί σύμφωνα με τις ανάγκες των πόλεων, οι Υπουργοί αποφάσισαν το πέρασμα στη νέα φάση ανάπτυξης του προγράμματος, καθώς και τη δοκιμή του εργαλείου ΠΑΒΠ από μία ευρεία ομάδα ευρωπαϊκών πόλεων. Η Ευρωπαϊκή Επιτροπή αποφάσισε να υποστηρίξει το πρόγραμμα, οργανώνοντας από κοινού μαζί με τη Γαλλία και τις Προεδρίες του Συμβουλίου της Ευρωπαϊκής Ένωσης τη δοκιμαστική φάση.

Πέραν του γενικού αυτού πλαισίου και έχοντας ως στόχο την έναρξη της δοκιμαστικής φάσης, η ομάδα διαχείρισης του προγράμματος, της οποίας ηγούνται από κοινού η Γαλλία (Υπουργείο Οικολογίας, Ενέργειας, Αειφόρου Ανάπτυξης και Θαλάσσης) και η Ευρωπαϊκή Επιτροπή (Γενική Διεύθυνση Περιφερειακής Πολιτικής) αναζητά από 50 έως 70 Ευρωπαϊκές πόλεις, οι οποίες θα δοκιμάσουν το εργαλείο για διάστημα έξι μηνών από τις αρχές του 2011.

Σκοπός 

Σήμερα οι ευρωπαϊκές πόλεις, μεγάλες και μικρές, αντιμετωπίζουν σημαντικές προκλήσεις σε περιβάλλον  οικονομικής κρίσης και κλιματικών αλλαγών. Για την αντιμετώπιση αυτών των προκλήσεων κρίνεται εξαιρετικά σημαντική η ύπαρξη μίας ολοκληρωμένης προσέγγισης που να διασφαλίζει τη βιώσιμη αστική ανάπτυξη. Οι προκλήσεις που σχετίζονται με τη βιωσιμότητα γίνονται όλο και πιο σοβαρές και πρέπει να αντιμετωπισθούν από τις πόλεις στις οποίες ζουν περισσότεροι από 70% των ευρωπαίων πολιτών.

Πολλές ευρωπαϊκές πόλεις ήδη αντιμετωπίζουν αυτές τις προκλήσεις, είτε μέσω τοπικών εργαλείων παρακολούθησης, είτε μέσω διαδικασιών της Agenda 21. Άλλες πόλεις χρειάζονται ακόμα βοήθεια και ζητούν καθοδήγηση. Σε κάθε περίπτωση, είναι προς όφελος των πόλεων να μοιράζονται γνώσεις και πληροφορίες, μαθαίνοντας η μία από την άλλη μέσα από ένα συγκεκριμένο και λειτουργικό εργαλείο.

Το Πλαίσιο Αναφοράς για τις Βιώσιμες Πόλεις (ΠΑΒΠ) προσφέρει αυτό το λειτουργικό εργαλείο. Σχεδιάστηκε ως ένα εθελοντικό, προσαρμόσιμο, ευέλικτο, μη δεσμευτικό και ελεύθερα προσβάσιμο εργαλείο. Αντλεί δυναμική από την εμπειρία εφαρμογής πλέον των 70 πλαισίων αναφοράς που εφαρμόζονται στις ευρωπαϊκές πόλεις. 

Με την παρούσα πρόσκληση αναζητούνται ευρωπαϊκές πόλεις (από 50 έως 70) για να δοκιμάσουν την έκδοση 1 του ΠΑΒΠ (θα είναι διαθέσιμη στο τέλος του 2010). Στόχος είναι να συγκεντρωθεί ένα δείγμα αναφοράς, για τη δοκιμαστική περίοδο, το οποίο θα είναι αντιπροσωπευτικό του εύρους και της ποικιλομορφίας των ευρωπαϊκών πόλεων. Συνεπώς, η συνολική ομάδα των πόλεων που θα συμμετάσχουν θα πρέπει να καλύπτει ένα μεγάλο εύρος χαρακτηριστικών πόλεων, ως προς το μέγεθός τους, τις λειτουργίες τους, τη μορφή τους και τις προκλήσεις που αντιμετωπίζουν.   

Είναι ιδιαιτέρως σημαντικό να συμμετάσχουν στη δοκιμαστική φάση όχι μόνο μεγάλες πόλεις, άλλα και πόλεις μικρού και μεσαίου μεγέθους, καθώς επίσης, όχι μόνο πόλεις που διαθέτουν εμπειρία, αλλά πόλεις, μικρές και μεγάλες, οι οποίες χρειάζονται βοήθεια στην αξιολόγηση και παρακολούθηση των στρατηγικών τους για τη βιώσιμη αστική ανάπτυξη.

Η εν λόγω δοκιμαστική περίοδος θα διαρκέσει 6 μήνες, από το Φεβρουάριο 2011 έως τον Αύγουστο 2011. 

Γιατί έχει συμφέρον μία πόλη να συμμετάσχει σε αυτήν την πειραματική διαδικασία; 

Μέσω της δοκιμασίας, η οποία θα διεξάγεται με τη βοήθεια ενός ειδικού καθώς και των υπευθύνων επικοινωνίας κάθε χώρας, οι εκπρόσωποι των φορέων τοπικής αυτοδιοίκησης, σε τεχνικό ή/και πολιτικό επίπεδο, καλούνται:

· να δοκιμάσουν τις διαφορετικές χρήσεις και λειτουργικές δυνατότητες του εργαλείου, 

· να δοκιμάσουν το εργαλείο εφαρμόζοντας το σε πραγματικά, συγκεκριμένα έργα ή στρατηγικές των πόλεων τους, 

· να ξεκινήσουν ένα διάλογο σχετικά με τη διαχείριση και την αξιολόγηση της βιώσιμης αστικής ανάπτυξης της πόλης τους. 

Το εργαλείο επίσης βοηθά: 

· να αντιληφθούν την “ολοκληρωμένη προσέγγιση” ως μία συνολική και σφαιρική αντίληψη της πολιτικής της πόλης, αναδεικνύοντας την αλληλεξάρτηση των διαφορετικών τομέων και διαστάσεων της πολιτικής αυτής,  

· να δοθεί ιδιαίτερη σημασία στις υποβαθμισμένες γειτονιές, εστιάζοντας στα μείζονα ζητήματα του συγκεκριμένου τομέα. 

Το εργαλείο ΠΑΒΠ αποτελείται από τα παρακάτω βασικά στοιχεία: 

· Χαρακτηρισμός της πόλης μου 

· Ανάπτυξη βιώσιμης στρατηγικής
· Έλεγχος και αξιολόγηση της ολοκληρωμένης προσέγγισης της στρατηγικής ή ενός έργου 
· Ειδική εστίαση στις υποβαθμισμένες γειτονιές 

· Παρακολούθηση της προόδου των δράσεων μου
· Εύρεση μιας «ομότιμης πόλης»
Το πρωτότυπο του εργαλείου (έκδοση 0 στην αγγλική γλώσσα) διατίθεται ήδη στον ιστότοπο: www.rfsustainablecities.eu
Στο τέλος του 2010, η έκδοση 1 του εργαλείου θα είναι έτοιμη για να δοθεί προς μετάφραση από τους υπεύθυνους επικοινωνίας του προγράμματος σε εθνικό επίπεδο.
 Αυτή η έκδοση είναι εκείνη που θα δοκιμάσουν οι επιλεγμένες πόλεις από τον Φεβρουάριο έως τον Αύγουστο του 2011. 

Μέσα στο πλαίσιο του προγράμματος προβλέπεται η παροχή βοήθειας στις επιλεγμένες πόλεις που θα συμμετέχουν στη διαδικασία από έναν ειδικό, ο οποίος θα είναι υπεύθυνος για τον έλεγχο και την παρακολούθηση της εξάμηνης δοκιμαστικής περιόδου. Αυτός θα είναι ο βασικός υπεύθυνος επικοινωνίας για τις πόλεις που θα συμμετέχουν, ενώ θα τους παρέχει τις απαραίτητες πληροφορίες, ερωτηματολόγια και βοήθεια σε συγκεκριμένα ζητήματα και θα πραγματοποιεί επί τόπου επισκέψεις. Για την εκκίνηση της εξάμηνης δοκιμαστικής περιόδου έχει προγραμματισθεί τελετή έναρξης στις Βρυξέλλες, στις αρχές του 2011, στην οποία θα προσκληθούν οι πόλεις που θα συμμετάσχουν στη διαδικασία (προβλέπεται κάλυψη των εξόδων ταξιδίου και διαμονής για έναν αντιπρόσωπο κάθε πόλης).   

Κατά τη διάρκεια της εξάμηνης δοκιμαστικής φάσης, οι πόλεις που συμμετέχουν αναμένεται να δοκιμάζουν την έκδοση 1 του ΠΑΒΠ και να ενημερώνουν σχετικά με τις εμπειρίες που αποκομίζουν. Οι σχετικές πληροφορίες γενικά θα παρέχονται στην αγγλική γλώσσα, σε περίπτωση όμως που προκύψουν προβλήματα με τη γλώσσα, οι πόλεις που θα συμμετέχουν μπορούν να ζητήσουν τη βοήθεια των υπευθύνων επικοινωνίας σε εθνικό επίπεδο.

Βάσει της εμπειρίας που θα αντλείται από τις πληροφορίες που θα παρέχουν οι πόλεις, ο ειδικός θα καταρτίζει μία έκθεση, η οποία θα περιέχει ανάλυση των αποτελεσμάτων και προτάσεις για τη βελτίωση του ΠΑΒΠ. Η εν λόγω έκθεση θα παρουσιασθεί στις εθνικές αρχές που είναι υπεύθυνες για την αστική ανάπτυξη κατά τη διάρκεια της Πολωνικής Προεδρίας του Συμβουλίου της ΕΕ, τον Νοέμβριο του 2011 και θα αποτελέσει τη βάση για την οριστικοποίηση του ΠΑΒΠ. 

Η τελική έκδοση του εργαλείου ΠΑΒΠ θα είναι διαθέσιμη στις αρχές του 2012. Από τη στιγμή εκείνη το εργαλείο θα είναι ελεύθερα προσβάσιμο για χρήση από όλους όσους ενδιαφέρονται να το χρησιμοποιήσουν στις τοπικές πολιτικές αστικής ανάπτυξης ή/και στο πλαίσιο του διαλόγου με άλλους φορείς σε διάφορα επίπεδα διακυβέρνησης.

Γενικοί κανόνες της πρόσκλησης εκδήλωσης ενδιαφέροντος 

1/ Μέθοδος επιλογής 

Επιλέγεται ένας συνολικός αριθμός 50 έως 70 πόλεων (1 έως 5 πόλεις ανά Κράτος Μέλος, ανάλογα με το μέγεθος του πληθυσμού του), μέσω διαδικασίας δύο σταδίων: 

· Σε εθνικό επίπεδο, οι φορείς- εκπρόσωποι των Κρατών (κυρίως τα υπουργεία που είναι αρμόδια για την αστική ανάπτυξη) θα επιλέξουν μία ομάδα από υποψήφιες για τη δοκιμαστική περίοδο πόλεις (έως 8 πόλεις ανά χώρα). Για την προεπιλογή αυτή, έχει ορισθεί ένας υπεύθυνος επικοινωνίας σε κάθε χώρα, με τον οποίο θα μπορούν να επικοινωνούν οι αιτούντες περαιτέρω στοιχεία ή όποιοι τυχόν χρειασθούν βοήθεια ή πληροφορίες. Το όνομα του υπευθύνου επικοινωνίας, καθώς και ο αριθμός των πόλεων που προβλέπονται για την προεπιλογή στη χώρα μας, αναφέρονται στη συνοδευτική επιστολή της παρούσας πρόσκλησης. Η προεπιλογή θα γίνει σύμφωνα με τα γενικά κριτήρια επιλεξιμότητας και επιλογής που ορίζει η πρόσκληση.

· Σε επίπεδο Ευρωπαϊκής Ένωσης, η τελική επιλογή των πόλεων που θα συμμετάσχουν θα εγκριθεί από την Ομάδα για την Αστική Ανάπτυξη, η οποία εκπροσωπεί τα 27 Κράτη Μέλη, την Ευρωπαϊκή Επιτροπή και τα Ευρωπαϊκά δίκτυα φορέων τοπικής αυτοδιοίκησης (Eurocities, CEMR), μετά από πρόταση της ομάδας διαχείρισης, η οποία θα βασίζεται στην προεπιλογή. 

2/ Κριτήρια επιλογής 

· Κριτήρια επιλεξιμότητας σε τοπικό επίπεδο (με φθίνουσα σειρά βαρύτητας): 

· Επίσημη δέσμευση ότι η πόλη θα διατηρήσει τη συμμετοχή της καθ’όλη τη διάρκεια της εξάμηνης δοκιμαστικής φάσης, σύμφωνα με τους γενικούς κανόνες της δοκιμαστικής εφαρμογής,

· Διορισμός ενός αρμοδίου εκπροσώπου της πόλης, ο οποίος θα είναι υπεύθυνος για τη δοκιμαστική εφαρμογή (είναι επιθυμητό να γνωρίζει την αγγλική, δεν θεωρείται όμως υποχρεωτικό, ούτε μπορεί να λειτουργήσει ως κριτήριο απόρριψης της πόλης εκ των προτέρων), 

· Εμπρόθεσμη αίτηση. 

· Κριτήρια επιλογής σε τοπικό επίπεδο (με φθίνουσα σειρά βαρύτητας): 

· Προθυμία να ξεκινήσει ή να συνεχίσει η πόλη μία προσέγγιση βιώσιμης αστικής ανάπτυξης,

· Ικανότητα της πόλης να περιγράψει σε ποιον τομέα θα δοκιμάσει το ΠΑΒΠ (στρατηγικές, έργα…), 

· Σύνθεση και ιδιότητα της ομάδας  που εμπλέκεται στη διαδικασία δοκιμαστικής εφαρμογής,

· Συμμετοχή των υψηλότερων διοικητικών και πολιτικών αρχών στη διαδικασία. 

· Κριτήρια επιλογής σε εθνικό και ευρωπαϊκό επίπεδο: 

Η συνολική ομάδα των υποψηφίων πόλεων προς συμμετοχή στη δοκιμαστική εφαρμογή πρέπει να αντικατοπτρίζει όσο το δυνατόν περισσότερο το εύρος και την ποικιλομορφία των ευρωπαϊκών πόλεων, καθώς και τα χαρακτηριστικά τους. Συνεπώς, τα Κράτη Μέλη θα πρέπει να βασίζουν την επιλογή των πόλεων που θα συμμετάσχουν στη δοκιμαστική εφαρμογή σε κριτήρια όπως: 

· Το μέγεθος της πόλης (μικρή, μεσαία, μεγάλη μητροπολιτική περιοχή),

· Μορφή του δήμου: κεντρική πόλη σε διαδημοτική περιοχή, πόλη 2ου ή 3ου κύκλου σε πολυκεντρική περιοχή, περιφερειακή πρωτεύουσα ή μικρή πόλη σε αγροτική περιοχή κτλ.

· Οικονομικοί και ανθρώπινοι πόροι,

· Προηγούμενη, εάν υπάρχει, εμπειρία σε προσεγγίσεις βιώσιμης αστικής ανάπτυξης (Agenda 21, άλλες…)

· Ειδικά χαρακτηριστικά: γεωγραφικά χαρακτηριστικά, βιομηχανικοί ή περιβαλλοντικοί κίνδυνοι, δημογραφικά χαρακτηριστικά, κοινωνικός ή χωροταξικός διαχωρισμός κτλ. 

Λήξη προθεσμίας υποβολής αιτήσεων: 4 Οκτωβρίου 2010

Οι αιτούντες πρέπει να στείλουν την αίτηση συμπληρωμένη στον υπεύθυνο επικοινωνίας της χώρας τους, ο οποίος αναφέρεται στη συνοδευτική επιστολή ή e-mail της παρούσας πρόσκλησης εκδήλωσης ενδιαφέροντος. 

� 	Σημειώστε ότι ορισμένα Κράτη Μέλη θα μεταφράσουν μόνο την τελική έκδοση του ΠΑΒΠ και όχι την έκδοση 1.





